**Prilog 3.**

**ALBANEŽ d.o.o.** za javnu odvodnju, Pomer 1, 52100 Pula, OIB: 18426902929, (u daljem tekstu Investitor) kojeg zastupa direktor Nikola Jukić dipl.iur.

**i**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **(u daljem tekstu: Vršitelj stručnog nadzora)** kojeg zastupa

zaključili su sljedeći

**UGOVOR**

**o vršenju nadzora nad izvođenjem građevinskih radova na izgradnji sanitarne odvodnje u dijelu naselja Medulin kolektor FK-1,F-1.1**

**Predmet ugovora**

**Članak 1.**

 Predmet ovog ugovora je provođenje nadzora nad izvođenjem građevinskih radova na izgradnji sanitarne odvodnje u dijelu naselja Medulin kolektor FK-1,F-1.1 a sve prema provedenom postupku javne nabave koji je proveo Investitor, evidencijski broj nabave 06-22-OT, u kojem je donesena Odluka o odabiru Ur.br.: 1398 -22 dana 14.06.2022.godine kojom je

ponuda Ponuditelja ZANITEL d.o.o. broj 26-2022 od 23.05.2022. odabrana kao ekonomski najpovoljnija, sukladno objavljenom kriteriju za donošenje odluke o odabiru te uvjetima i zahtjevima iz dokumentacije o nadmetanju.

 Investitor je sa odabranim Izvoditeljem radova zaključio Ugovor o javnim radovima koji zajedno sa tehničkom dokumentacijom koja se odnosi na predmetne javne radove čine sastavni dio ovog ugovora.

**Cijena**

**Članak 2.**

Cijena usluga građevinskog nadzora iz članka 1. ovog Ugovora, bez PDV-a, iznosi \_\_\_\_\_\_\_\_\_\_\_\_\_\_(slovima: \_\_\_\_\_\_\_\_\_\_\_\_\_\_\_\_\_\_\_\_\_\_\_).

**Obaveze Investitora**

**Članak 3.**

 Investitor ovim ugovorom daje ovlaštenje Vršitelju stručnog nadzora građenja da među svojim zaposlenicima ili osobama koje ima na raspolaganju a koji ispunjavaju uvjete Zakona o gradnji (NN 153/13, 20/17, 39/19,125/19) i posebnih propisa imenuje **nadzornog inženjera** koji će vršit poslove građevinskog nadzora nad radovima iz čl. 1. st.1. ovog Ugovora.

 Investitor se obavezuje da će: pravovremeno dostaviti kompletnu građevinsku dokumentaciju, uključujući i građevinsku dozvolu, dostaviti Ugovor zaključen s Izvoditeljem radova, te mu platiti za nadzor, obavljen u skladu s ovim ugovorom, u iznosu određenom člankom 2. ovog Ugovora.

 Investitor **može** od Vršitelja zatražiti da dostavi specifična izvješća o temama u vezi s provedbom radova. Vršitelj će na takav zahtjev izraditi traženo izvješće u dogovorenom roku.

 Vršitelj je u obvezi pružiti svu pomoć Investitoru u izradi izvještaja prema tijelima koja sačinjavaju institucionalni okvir za provedbu projekta, a odnosi se na izvješća o provedbi projekta, financijskim izvještajima i ostalom.

**Obaveze Vršitelja stručnog nadzora građenja**

**Članak 4.**

 Vršitelj stručnog nadzora građenja imenovat će **Nadzornog inženjera** sukladno čl. 3. st. 1. ovog Ugovora. Imenovani nadzorni inženjer mora zadovoljiti sve uvjete propisane pozitivnim pravnim propisima RH.

 Nadzorni inženjer obvezuje se u interesu Investitora provoditi građevinski nadzor sukladno odredbama Zakona o gradnji, posebnih propisa i pravila struke.

 Nadzor nad izvođenjem radova sastoji se od stručnog nadzora, te od kontrole ispunjavanja ugovornih obveza Izvoditelja radova prema Investitoru i poduzimanja drugih odgovarajućih mjera za realizaciju tih obveza.

 Imenovani nadzorni inženjer obvezuje se obavljati poslove građevinskog nadzora

sukladno pozitivnim pravnim pravilima i projektnom zadatku koji je sastavni dio ovog ugovora.

**Članak 5.**

 **Nadzorni inženjer dužan je u provedbi stručnog nadzora građenja:**

* nadzirati građenje tako da bude u skladu s građevinskom dozvolom, odnosno glavnim projektom, Zakonom o gradnji, posebnim propisima i pravilima struke
* utvrditi ispunjava li Izvoditelj i odgovorna osoba koja vodi građenje ili pojedine radove uvjete propisane posebnim zakonom
* utvrditi je li iskolčenje građevine obavila osoba ovlaštena za obavljanje poslova državne izmjere i katastra nekretnina prema posebnom zakonu
* odrediti provedbu kontrolnih ispitivanja određenih dijelova građevine u svrhu provjere, odnosno dokazivanja ispunjavanja temeljnih zahtjeva za građevinu i/ili drugih zahtjeva, odnosno uvjeta predviđenih glavnim projektom ili izvješćem o obavljenoj kontroli projekta i obveze provjere u pogledu građevnih proizvoda
* bez odgode upoznati Investitora sa svim nedostacima, odnosno nepravilnostima koje uoči u glavnom projektu i tijekom građenja, upoznati Investitora i građevinsku inspekciju i druge inspekcije o poduzetim mjerama uklanjanja istih
* uz svaku ovjerenu situaciju sastaviti izvješće Nadzornog inženjera, te završno izvješće o izvedbi građevine,
* Nadzorni inženjer dužan je u provedbi stručnog nadzora građenja, kada za to postoji potreba, odrediti način otklanjanja nedostataka upisom u građevinski dnevnik.

 U slučaju da Nadzorni inženjer propusti kontinuiranu obavezu vršenja nadzora nad izvođenjem građevinskih radova, Vršitelj stručnog nadzora građenja odgovarat će Investitoru za takve propuste do visine od 5 % ugovorene cijene usluge vršenja stručnog nadzora građenja u neto iznosu navedenog u članu 2. ovog ugovora.

**Članak 6.**

 Nadzorni inženjeri su dužni u svemu se pridržavati odredbi Pravilnika o načinu provedbe stručnog nadzora građenja, obrascu, uvjetima i načinu vođenja građevinskog dnevnika te o sadržaju završnog izvješća nadzornog inženjera (NN 131/2021).

 Nadzorni inženjer dužan je u provedbi stručnog nadzora građenja, kada za to postoji potreba, odrediti način otklanjanja nedostataka, odnosno nepravilnosti građenja građevine.

 Također, obveze nadzornih inženjera u provedbi stručnog nadzora u okviru ovog Ugovora su kako slijedi:

* nadziranje izgradnje u skladu s glavnim projektom i potvrdom glavnog projekta/građevinskom dozvolom
* obavljanje stručnog nadzora u skladu s ovim Projektnim zadatkom i obavljanje poslova koordinatora zaštite na radu u fazi izvođenja radova (koordinator II)
* svakodnevna prisutnost i praćenje izvođenja radova
* kontrola dinamičkog plana izvođenja radova
* provedba kontrole dobave materijala - isprave o sukladnosti, atesti, certifikati o stalnosti svojstava
* pregled i ovjera građevinskih dnevnika – svakodnevno
* pregled i ovjera građevinskih knjiga – mjesečno
* ovjera privremenih situacija u skladu s građevinskim knjigama
* prethodna kontrola i ovjera analize cijena za naknadne i nepredviđene radove
* vođenje zapisnika s koordinacijskih sastanaka – zapisnik dostaviti na ovjeru Izvođaču i Investitorunajkasnije u roku od 3 dana od sastanka
* sudjelovanje pri izradi okončanog obračuna, primopredaje radove, tehničkog pregleda i u postupku ishođenja uporabnih dozvola
* izrada fotodokumentacije napretka izgradnje.

**Članak 7.**

**Tijekom faze građenja, Vršitelj stručnog nadzora će, između ostaloga, provoditi i sljedeće:**

* Vršiti nadzor nad općom provedbom aktivnosti Izvođača, te osiguranje njihove usklađenosti s uvjetima Ugovora, zahtjevima kvalitete, te općim opsegom projekta, od zaključivanja ugovora do uključujući Testove prije i pri puštanju u rad, Testove po dovršetku, pokusni rad, Preuzimanje, uključujući pripremu potvrda o preuzimanju te zapisnika o preuzimanju i izdavanja potvrde o izvršenju obveza.
* Provoditi stručni nadzor nad svim aktivnostima Izvođača sukladno važećoj regulativi RH, svakodnevno i ažurno.
* Provoditi nadzor na licu mjesta, koordinaciju i administraciju ugovora, kako bi se osigurala usklađenost radova i opskrbe s ciljevima, projektima, vremenskim planom, te izvješćivanjem, troškovima, kvalitetom, testiranjem, ekološkim, sigurnosnim i svim ostalim zahtjevima Ugovora te postigla svrha projekta.
* Provjeravati projekte Izvođača, nacrte s popisom podataka i podacima o instalacijama kako bi se osiguralo da Izvođač slijedi namjere projekta te specifikacije.
* Tijekom cijelog razdoblja gradnje pratiti pravodobnu pripremu projektne dokumentacije i svih ostalih dokumenata potrebnih za dovršetak projekta.
* Provjeravati i komentirati podneske Izvođača i o tome pravodobno informirati Investitora
* Upravljati svim ugovorima o radovima i ostalim obvezama nužnim za dovršetak svakog dijela Projekta.
* Započinjati i predsjedati sastancima na lokaciji te sastancima vezanim uz mjesečni napredak radova; promptno pripremati i izdavati zapisnike s tih sastanaka te osiguravati da se sva nastala pitanja brzo rješavaju. Sastanci na lokaciji građenja te sastanci o napretku izgradnje održavat će se na hrvatskom jeziku. Zapisnici sa sastanaka bit će napravljeni na hrvatskom jeziku.
* Pružati pomoć na zahtjev Investitora telefonom/faksom/elektroničkom poštom o bilo kojem pitanju u vezi s provedbom Ugovora, uključujući ad hoc izvješća.
* Provjeravati i izvještavati Investitora o sukladnosti i točnosti svih certifikata, polica osiguranja, vrijednosnica, jamstava, obeštećenja za koje je Izvođač odgovoran prema uvjetima Ugovora.
* Pregledavati pristiglu projektnu dokumentaciju Izvođača te posljedično, nakon dobivanja odobrenja od Investitora, odobravati ili davati korektivne upute kako bi se osigurala potpuna usuglašenost s Ugovorom (posebice sa zahtjevima Investitorom i tehničkim specifikacijama).
* Nadzorni inženjer i Predstavnik Izvođača može od drugog zahtijevati da sudjeluje na sastancima rukovodstva u cilju razmatranja budućeg rada. Nadzorni inženjer i Predstavnik Izvođača mogu pozvati i druge osobe da prisustvuju. Nadzorni inženjer će voditi zapisnik o sastanku. Nadzorni inženjer i Predstavnik Izvođača su dužni na sastanke rukovodstva pozvati Voditelja projekta. Nadzorni inženjer i Predstavnik Izvođača potpisat će zapisnike kao vjerodostojne zapise dan nakon sastanka. Nadzorni inženjer će dostaviti kopije zapisnika svima koji su sudjelovali na sastanku. Odgovornost za bilo koju akciju koju treba poduzeti navedenu u zapisniku, bit će u skladu s Ugovorom. Dnevni će red takvih sastanaka pokrivati pregled napredovanja, pregled programa i planova budućih aktivnosti, kadrovsko stanje, tehničke poslove, sigurnost, mehanizaciju, nabavu materijala, plaćanja, sadašnje i predviđene poteškoće, suradnju s ostalim izvođačima, i ostale prikladne teme. Prije mobilizacije na gradilište redoviti sastanci će se održavati mjesečno, a nakon početka radova na gradilištu sastanci će se održavati tjedno. Ostali sastanci održavat će se po potrebi.
* Pratiti napredak radova te pravodobno izvještavati Voditelja projekta i Investitora o svim mogućim problemima koji mogu nastati i utjecati na postizanje ciljeva projekta.
* Potpisivati građevinski dnevnik Izvođača koji će se voditi u skladu s važećim propisima te čuvati jednu od potpisanih kopija.
* Odobravati testiranja svih proizvoda i materijala koje je potrebno ugraditi u skladu s ugovorima o radovima te nacionalnim i međunarodnim standardima i procedurama.
* Sudjelovati prilikom testiranja i kontrola svih važnih ugrađenih elemenata. Testove i kontrole za strojarske i elektroradove u kojima će Izvršitelj biti uključen su, između ostalog, sljedeći:
	+ provjera lokacije
	+ suhe i mokre probe sve procesne opreme
	+ mjerenje razine buke i kvalitete zraka unutar i izvan zgrada;
* Provoditi **svakodnevne** provjere gradilišta kako bi provjerio kvalitetu izvođenja radova te uvjete zaštite na radu.
* Predlagati Izvođaču radova moguće prilagodbe projekta, specifikacija, radova ili programa rada, koje mogu postati potrebne ili korisne tijekom ili nakon izvođenja radova.
* Savjetovati Investitora preko Voditelja projekta o mogućim načinima smanjenja troškova projekta, smanjenja vremena izvođenja ili poboljšanja kvalitete radova.
* Izdavati naloge za promjenama provođenja pojedinih elemenata Ugovora, ako je potrebno te analizirati eventualne prijedloge Izvođača za promjenama. Izvršitelj će Investitoru predati na odobrenje kratko izvješće o eventualnim promjenama za koje je potrebno navesti:
	+ potrebu za promjenom
	+ utjecaj promjene s obzirom na kvalitetu, troškove i vrijeme
	+ preporuke Izvršitelja.
* Pismeno informirati Investitora o potrebi izrade dodatka Ugovoru, sukladno odredbama Zakona o javnoj nabavi.
* Pregovarati s Izvođačem o varijacijama i prilagodbama te o tome davati pismene preporuke Investitoru uključujući opis aktivnosti i cijene za sve neplanirane radove.
* Provjeravati i odobravati dokumente o izvedenom stanju i ostale građevinske dokumente koje zahtijeva hrvatsko zakonodavstvo, priručnike za rad i održavanje pojedinih postrojenja ili strojeva, popis rezervnih dijelova i ostalu dokumentaciju te također prati isporuku svih izvješća, atesta, zapisa, potvrda o sukladnosti itd. pripremljenih ili dostavljenih od strane Izvođača, osiguravajući da su u potpunosti ujednačeni, indeksirani i pravilno prezentirani.
* Odobravati program pokusnog rada, puštanje u pokusni rad i faze pokusnog rada.
* Nadzirati i odobravati rezultate testiranja prema potrebi.
* Nadzirati i bilježiti tehnološka testiranja izvedena od strane Izvođača te potvrđivati usuglašenost funkcionalnih testova.
* Odgovoran je i osigurava da Izvođač poštuje zahtjeve Ugovora te posebice zahtjeve puštanja u rad i postizavanje traženih parametara testiranja te da se poštuju jamstva prema Ugovoru.
* Organizirati i održavati sustav arhiviranja (digitalni i na papiru) za svu dokumentaciju i komunikaciju u vezi s provedbom radova. Sustav arhiviranja vodit će se u skladu i sa zahtjevima institucija financiranja i sukladno hrvatskom zakonodavstvu. Po dovršetku projekta, Izvršitelj će predati preko Voditelja projekta Investitoru sav arhivski materijal.
* Za vrijeme izvođenja radova u suradnji s Investitorom:
	+ nadzirati Izvođače u provođenju svih potrebnih privremenih mjera kojima se osigurava da se tijekom izvođenja radova ni u jednom trenutku ne ugrozi funkcionalnost sustava vodoopskrbe i odvodnje otpadnih voda;
	+ dogovarati pogodna mjesta i termine za eventualna rezanja i spajanja/prespajanja na postojeće sustave
	+ nadzirati Izvođača te osiguravati poštivanje svih mjera zaštite u smislu zdravstvene ispravnosti.
* Pripremati potvrde o preuzimanju, popis kvarova i ostale dokumente koje zahtijevaju uvjeti Ugovora.
* Primati i ovjeravati privremene situacije koje su osnova za isplatu Izvođačima, utvrđivati vrijednost izvedenih radova Izvođača u skladu s ugovorima o radovima. Izvršitelj treba provjeriti i ovjeriti privremene situacije u roku definiranom općim uvjetima Ugovora uz prateću dokumentaciju ili će odbiti privremenu situaciju uz pismeno obrazloženje. Ovjerene će situacije Izvođača zatim predati Investitoru na odobrenje i isplatu. Ovjere će se provoditi uzimajući u obzir opće uvjete Ugovora o izvođenju radova i napredak radova.
* Primati i ovjeravati okončane situacije Izvođača, potvrđivati vrijednost radova u skladu s Ugovorom, te posljedično, slijedeći proceduru iznijetu u općim uvjetima Ugovora, verificirati okončane situacije. Ovjere će se provoditi uzimajući u obzir opće uvjete Ugovora o izvođenju radova i napredak radova.
* Potvrdu završne uplate provjerit će Izvršitelj u roku od 8 dana nakon primitka zahtjeva Izvođača te njegove povezane izjave. Potvrda će zatim biti predana Investitoru na odobrenje i konačnu isplatu.
* Pripremati mjesečna izvješća o napretku radova za sve ugovore o radovima, izvješće o dovršetku ugovora o radovima (za sve ugovore o radovima), pripremati izvješća na zahtjev; pripremati sva izvješća potrebna sukladno važećoj regulativi RH i pripremati sva propisana izvješća za tehnički pregled i sudjelovati u postupku tehničkog pregleda.
* Prikupiti dokumentaciju potrebnu za provedbu tehničkog pregleda i ishođenje uporabne dozvole te koordinirati iste.
* Prikupljati rezultate ispitivanja tijekom testova po dovršetku i testova nakon dovršetka.
* Provjeravati izvode li se radovi u skladu s građevinskim dozvolama/potvrdama glavnih projekata i važećim propisima.
* Davati odgovarajuće naloge o izvođenju određenih radova Izvođaču, u slučaju potrebe otklanjanja nedostataka, a radi sprečavanja težih posljedica koji bi nastupili neizvođenjem tih radova.
* Provoditi nadzor nad izvođenjem nepredviđenih i naknadnih radova tijekom građenja.
* Izdati konačnu Potvrdu o ispunjenju obveza za svaki od ugovora koji su predmet nadzora.

**Rok za početak i za završetak nadzora**

**Članak 8.**

 Nadzorni inženjer dužan je započeti s vršenjem usluge iz prethodnog članka ovog Ugovora od potpisa ovog ugovora i predaje kompletne tehničke dokumentacije iz članka 1. ovog Ugovora.

 Nadzorni inženjer dužan je vršiti nadzor do konačnog roka za završetak radova iz članka 1. ovog Ugovora i potpisa okončane situacije, a sve prema Ugovoru zaključenom između Investitora i Izvođača radova iz članaka 1. ovog Ugovora.

**Plaćanje**

**Članak 9.**

Ugovorne strane su suglasne da je Investitor dužan platiti Vršitelju stručnog nadzora građenja ugovorenu cijenu u roku 30 dana od dana primopredaje potpisanih privremenih ili okončanih situacija.

**Odgovorne osobe**

**Članak 10.**

Investitor određuje Sašu Lazarića i Marinu Macan kao Voditelje investicije radova iz članka 1. ovog ugovora i ovlaštene osobe za svu komunikaciju sa Vršiteljem stručnog nadzora građenja.

**Raskid ugovora**

**Članak 11.**

 U slučaju da Nadzorni inženjer ne izvrši jednu od ugovorenih obveza definiranih Člankom 5. ovog Ugovora, Investitor ima pravo raskinuti ovaj ugovor bez otkaznog roka i tražiti naknadu štete od Vršitelja stručnog nadzora građenja.

**Završne odredbe**

**Članak 12.**

Eventualne sporove proizašle iz ovog Ugovora ugovorne strane rješavati će sporazumno, u protivnom spor će riješiti nadležni sud.

 Ugovor je sastavljen u 4 (četiri) jednaka primjeraka od kojih za svaku stranu po 2 (dva) primjerka.

Broj:

U Pomeru, \_\_\_\_\_\_\_\_\_2022. godine

 **ZA INVESTITORA: ZA VRŠITELJA STRUČNOG NADZORA GRAĐENJA:**

 **DIREKTOR**

**........................................ ........................................**

 **Nikola Jukić, dipl.iur.**